ร้านแดนข้าวมันไก่อยู่หลังตลาดสามแยก วิธีเดินทางคือให้วิ่งตรงมาทางแยกเซ็นทรัลเฟสติวัลมาเรื่อยๆจนถึงถนนสมโภช 700 ปี แล้วก็วิ่งข้ามไฟแดงตรงไปเรื่อยๆจะเจอตลาด ตัวร้านอยู่หลังตลาดตามแผนที่เลย เป็นร้านที่ไม่ใหญ่มาก ที่นั่งในร้านมีประมาณ 5-6 โต๊ะเอง คนที่มาส่วนใหญ่จะซื้อกลับไปกินมากกว่า ตอนไปถึงโชคดีที่ยังไม่ถึงเที่ยงเลยยังมีของอยู่ ได้ข่าวมาว่าบางวันร้านปิดก่อนเที่ยงเพราะของหมดซึ่งน่าจะเจอได้ในวันหยุดหรือเสาร์อาทิตย์ แต่ถ้ามาวันธรรมดาก็คงยังไม่หมด ที่ร้านขายแต่ข้าวมันไก่มี 3 แบบ คือธรรมดา 20- พิเศษ 25- และขนาดบิ๊ก 30-  ที่เด่นคืออยากกินเนื้อส่วนไหนของไก่บอกคนในร้านได้เลยไม่ต้องมาลุ้นว่าจะได้อะไรมากิน มาร้านครั้งแรกเลยสั่งไป 2 จาน น้ำดื่มและน้ำแข็งฟรี
1. ข้าวมันไก่ส่วนสะโพกพิเศษ 25- เนื้อไก่นุ่ม ไม่มีกลิ่น เนื้อแน่นกำลังดี หนังอร่อยมากๆ ข้าวมันกำลังดีแต่ไม่เลี่ยน มีรสนิดๆ เม็ดข้าวไม่ร่วนและไม่แข็งเกินไป ถือว่าหุงได้พอดีมากๆ ปริมาณก็คุ้มราคาดี ที่เด่นคือน้ำจิ้มที่ให้มาปรุงพริกและขิงกันเองซึ่งต้องบอกว่าถูกใจมากๆ ตัวไก่กินกับน้ำจิ้มเข้ากันได้ดีและทำให้กลมกล่อมมากขึ้น ให้ 4/5
2. ข้าวมันไก่ส่วนอกพิเศษ 25- เนื้ออกดูเหมือนจะเป็นเนื้อส่วนที่ไม่ค่อนมีคนสั่งเท่าไหร่ ลองสั่งมาดูพบว่าตัวเนื้อจะแข็งกว่าเนื้อสะโพกนิดหน่อยแต่ไม่ร่วน เป็นชิ้นๆกำลังดีมีความมันน้อยกว่าเหมาะสำหรับคนไม่ชอบกินมัน ตัวข้าวและน้ำจิ้มเหมือนจานแรก ให้ 3.8/5
ที่ชอบที่สุดของร้านคือเนื้อไก่ที่นุ่มอร่อยไม่จืดเกินและน้ำจิ้มที่ให้เราปรุงเอง น้ำซุปรสธรรมดาไม่เข้มเกินไป ระหว่างที่นั่งกินมีคนเข้ามาซื้ออย่างไม่ขาดสายเลย แสดงว่าเป็นร้านชื่อดังจริงๆ ส่วนตัวต้องบอกว่าแนะนำอย่างยิ่งเพราะเป็นร้านข้าวมันไก่อีกร้านที่ทำได้ถูกปากมากที่สุดเท่าที่เคยกินมา